

Tamás Tibor

*Zord várak, nagy szerelmek a*

*rengeteg erdők mélyén*

**Illés György:A szentföldi lovag**

Nem először invitálja olvasóit a magyar és az európai középkor kevéssé ismert korszakaiba Illés György, a magyar ifjúsági irodalom tudós szakértője, irodalomtörténész, író. ”Szeretlek, szörnyeteg!” című kalandregényének szereplői IV. Béla idején küzdöttek meg egymással.

<https://varosikurir.hu/szeretheto-szornyeteg-ajanlat-a-kozelgo-csendes-estekre/>

Legújabb kötete, „A szentföldi lovag” fél évszázaddal korábbi időkbe, a nagy keresztesháborúk ötödik hadjáratának magyar hősei közé csöppenti az olvasót.

<https://www.facebook.com/csakpontosan/posts/183434286481794>

Illés György szembesít bennünket Európa történelmének egyik zavaros korszakával. A lehetséges áthallásokról, a kontinensért ma is joggal aggódó európai polgárok számára tanulságos előzményekről máshol írtam.

<https://varosikurir.hu/europa-nagy-vallalkozasa%e2%80%8a-%e2%80%8aegy-magyar-lovag-szemevel/>

Ezúttal, az Új Írásban, Illés György irodalmi otthonában személye-sebb oldalról mutatom meg „A szentföldi lovag” (kiadója a HEFA, 2020.)

<https://www.szepkonyvek.hu/a-szentfoldi-lovag> erényeit.

Illés György hősei a szó szoros értelmében vadregényes magyar tájról indulnak hosszú útjukra. Aki járt már a Mecsekben, Máré várának romjainál, örömmel idézi fel az új könyv első fejezetében a csodás erdei tájat. (Aki pedig még nem látta, azt biztatom, hogy mielőbb töltsön el ott néhány csendes órát!) A „Szeretlek, szörnyeteg!” kalandjai hasonló vidéken játszódnak, bizonyára nem véletlenül. Illés György abban a könyvében a tatárjárást kiheverő Magyarország északi váraiba és a környező erdős hegyvidékre helyezte romantikus történetét. Mindent átható szeretettel festette meg irodalmi tájképét Salgó váráról, Fülekről és Zólyomról, a majdnem ezer évvel ezelőtt még hatalmas, vadban, gyümölcsben gazdag erdőkkel borított dús magyarországi tájakról.

„A szentföldi lovag” oldalain a szerző ismét megcsillogtatja ezeket az írói erényeit. Rendkívül plasztikus a vad mecseki tájban élő, kemény küzdelmekhez szokott magyar nemesek és népeik mindennapjainak leírása. Alább néhány idézetet válogattam, amelyek érzékeltetik, milyen finom, részletgazdag képet fest számunkra Illés György.

Módszeréről eszünkbe juthat a híres történettudományi iskola, az „Annales-kör” felfogása: a történelemben, régmúlt korok megértéséhez nem a dátumok, a királyok és csaták a legfontosabbak, hanem a minden-napi élet, a munkaeszközök, eljárások, az ételek, ruhák, fegyverek, a munka és szórakozás, az életmód minél részletgazdagabb feltárása.

„Máré várát magas hegyek, vad erdőségek és fekete mocsarak ölelték körül. Külső falának töve százhúsz lábbal a Rikájó patak fölött húzódott. A zuhogó csobogás rikácsolásszerűen visszhangzott a sziklafalak között.

Bálint bőrig ázva vezette kíséretét a szembefújó szélben. A kora esti égbolt rohamosan sötétedett, de fölismerték őket, a kaput kitárták, az őrök harsányan köszöntötték a hazatérőket.

Az ifjú Majláth fáradtan lekászálódott lováról. Páncélinge ólomként nehezedett rá, a fölötte viselt köpenye ronggyá ázott, alsóneműje tocsogott a víztől. Levette makk alakú sisakját, belenyúlt, kivette az állszíjat, s a nyereggombjába akasztotta. Hátralökte páncélinge csuklyáját, s hagyta, hadd mossa ki hajából a hideg eső az izzadtságot. Hátrafordult kísérői felé, sikerült valahogy rájuk mosolyognia, aztán elindult a lejtős udvaron át, száron vezetve lovát. Engedte, hogy a paripa taszigálja fölfelé az emel-kedő szakaszokon.

A poroszka ló rántott egyet a kötőféken...

Bálint fölvonszolta magát a zömök, négyszögletes toronyhoz vezető feljárón. Egy pillanatnyi várakozás után bebocsátották a nyirkos, komor épületbe, amely a Majláth család otthona volt. Itt, a hullórostély és a kettős vasalással megerősített ajtók mögött választania kellett a kastély nagytermébe vezető bal oldali és a szobájába vezető jobb oldali, keskenyebb csigalépcső között. Morgott valami válaszfélét az őr köszönésére, és intett neki, hogy nyissa ki a szobájába vezető lépcső ajtaját. Nehézkes léptekkel indult el fölfelé, fél kezével az orsópillérbe kapaszkodott, érezte tenyerén a kövekből szivárgó nyirkosság cseppjeit. Harminchat lépcsőfok megmászása után egy keskeny folyosóra jutott, amit csupán egyetlen, falra erősített fáklya világított meg...

Rideg cellájába lépve Bálintnak csupán egyetlen vágya volt, hogy ledobja a nyeregtáskát, lehámozza magáról a súlyos páncélinget, kicsatolja a steppelt fegyveringet, és elnyújtózzon keskeny, bőrszíjakkal összeerősített ágyán.”

„A pénz, az arany- és ezüstnemű meg az ékszerek értékét csak talál-gatni tudták, de háromezer dénárnál kevesebb bizonnyal nem lehetett. Ennyi pénzért már fel lehetett szerelni egy kisebb lovagcsapatot, és még maradt is belőle íjászokra, azoknak kézi pajzsaira, lódoktorokra, patkoló-kovácsok-ra, sagittáriusokra, útközben fölvett szakácsokra és mosóasszonyokra. Bősé-gesen elegendő volt egy miniatűr hadsereg kiállítására, amit legalább egy bütyöknek lehetett tekinteni a magyar és az osztrák keresztes lovagok alkotta öklön.”

Spalato: Az osztrák és magyar keresztes flottáról...

„...a kikötőben már tizenkilenc hajó sorakozott útra készen, három másikon még dolgoztak. A parton látható nyüzsgés, sürgés-forgás úgy festett, mint valami hazafias lelkesedéstől fűtött pokoltornác.

Az este leszálltával lámpások gyúltak végig a parton. Fából ácsolt daruk emelték a hajókra az élelmiszereket, aztán a hatalmas, összeszíjazott nyalábokat, amelyek ezer-, kétezer nyílvesszőből álltak. Teherhordó és hátaslovakat vezettek föl a feljáróhidakon, miközben egy másik daru sózott hallal, ivóvízzel teli hordókat, csomagokat, lándzsákat emelt be, boros-hordókat, s kosárszámra a kemény fekete kenyeret. Kézről kézre adogatták az élő csirkékkel teli ketreceket. Visító malacokat tereltek a zsúfolt fedélze-teken összetákolt ólakba. Postagalambok gyűltek egy csomóba kalitkájukban. Lovagok förmedtek fegverhordozóikra, akik viszont a közkatonákkal kiabáltak; az emberek most már kevésbé féltek parancsnokaiktól, mint attól, ami a kikötőn túl várt rájuk. Az, hogy csatába menjenek a sötét bőrű, hitetlen szaracénok ellen, kockára téve életüket, csupán a dolog egyik része volt. De kihajózni a nyílt tengerre, amelynek habjain a düh tajtéka fehérlik  – ez már egészen más... Az ilyesmit szokni kell, ezt a hatalmas vizet, ahol a láthatáron semmi se jelzi, hogy valahol partja van... „

Ismét egy kiváló alkotás Illés Györgytől. Nagyon izgalmas körkép a forgalmas Mediterráneumól, a keresztesháborúk korából.

Rengeteg gondolatot ébreszt, könnyű olvasmányként éppen úgy működik, mint a műveltséget elmélyítő történelmi regényként. Ifjúsági irodalom, a szó legjobb értelmében.

*Illés György:  A szentföldi lovag*

*(HEFA Invest Kft., 2020)*